Wilco leef sy rugbydroom uit | Netwerk24
Wilco leef sy rugbydroom uit
Deur Patrick Prins 24 Desember 2018 06:01
Hy mag miskien nie benoem wees vir een van die gesogte pryse van SA rugby nie, maar Wilco Louw gaan steeds voort om sy droom uit te leef en ander te inspireer.
Meninge sportman en -vrou moet dikwels baie diep in hulle eie karakter delf om die uitdagings op 'n triomfantelike wyse te oorkom. Innerlike sterkte, bomenslike krag en die ambisieuse wil om te presteer, maak van hulle sporthelde.
Iemand wat daarop kan roem dat hy bo sy omstandighede uitstyg, is die jong Springbok-vaskopstut Wilco Louw.
Louw, deur baie rugbykenners as die toekoms van SA rugby bestempel word, is trots op sy tuisdorp Wolseley. Hy het verlede jaar sy internasionale toetsbuiging op 'n indrukwekkende wyse gemaak en leef en speel sy droom uit.
Hy het die groot verwagtinge wat daar op sy breë skouers geplaas is, geneem en niemand teleurgestel nie.
Sy innerlike en soms bomenslike krag, is 'n bron van inspirasie vir ander.
Toe die geleentheid hom te beurt geval het, het hy dit met sy sterk hande aangegryp. Dit waarvoor hy gekies is en wat hy bestem was om te doen, het hy met goeie balans, deursettingsvermoë en groot oorgawe gedoen.
Sy medespelers en afrigters vertrou hom en sy teenstanders respekteer hom. Sy manier van dinge doen op en van die veld, dwing respek af. Sy teenwoordigheid in al die spanne waarvoor hy uitdraf, dra die stempel van gesag en respek.
Ten spyte van die gemengde welslae vir die spanne wat hy vanjaar verteenwoordig het, was hy een van die min spelers wat altyd met groot welslae en eer uit die stryd getree het. Dit is juis wat hom so 'n beson­derse speler en steunpilaar maak.
Sy ontwikkeling tot dusver as speler is merkwaardig en sy toekoms as beroepsrugbyspeler met die geleenthede wat wag, maak van hom 'n geskikte kandidaat om sy land, streek en trotse dorp by volgende jaar se Wêreldbekertoernooi in Engeland te verteenwoordig.
Louw mag miskien nie die skouspel­agtig­ste speler op die veld wees nie, maar sy karakter, talent en plattelandse ingesteldheid maak van hom die geliefde en begaafde speler wat hy is en dáárom geniet hy feitlik die hele rugbywêreld se aandag.